RESOLUCIÓN do 3 de xuño de 2008 pola que se determinan os prazos e se ditan instrucións no procedemento de admisión do alumnado nos centros docentes sostidos con fondos públicos para impartir ciclos formativos de formación profesional de graos medio e superior en réxime ordinario e para as persoas adultas e programas de cualificación profesional inicial para o curso académico 2008-2009.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 12/06/2008

O Decreto 30/2007, do 15 de marzo, polo que se regula a admisión do alumnado en centros docentes sostidos con fondos públicos que imparten as ensinanzas reguladas na Lei orgánica 2/2006, do 3 de maio, de educación, establece no seu título V os criterios de admisión nos ciclos formativos de graos medio e superior de formación profesional específica.
A Orde do 5 de xuño de 2007, pola que se regula o procedemento de admisión do alumnado nos centros docentes sostidos con fondos públicos para impartir ciclos formativos de formación profesional de graos medio e superior en réxime ordinario e para as persoas adultas, na súa disposición derradeira primeira autoriza a Dirección Xeral de Formación Profesional e Ensinanzas Especiais para ditar as normas precisas para o seu desenvolvemento, así como para fixar prazos diferentes aos previstos nesta orde para a admisión de solicitudes e para a formalización de matrícula.
A Orde do 13 de maio de 2008, pola que se regulan os programas de cualificación profesional inicial na Comunidade Autónoma de Galicia, establece no seu capítulo IV o procedemento de acceso e matriculación do alumnado que desexe cursar este tipo de ensinanzas.
Na súa virtude, esta dirección xeral,
RESOLVE:
I. Admisión a ciclos formativos.
Primeiro.-Prazo de presentación de solicitudes de admisión e documentación.
1. Con independencia do réxime solicitado, ordinario ou de persoas adultas, e consonte o disposto na Orde do 5 de xuño de 2007 pola que se regula o procedemento de admisión do alumnado nos centros docentes sostidos con fondos públicos para impartir ciclos formativos de formación profesional de graos medio e superior en réxime ordinario e para as persoas adultas, os prazos de presentación de solicitudes de admisión para o curso 2008-2009 serán os seguintes:
a) O prazo ordinario será do 17 de xuño ao 2 de xullo, ambos incluídos.
b) O prazo extraordinario abranguerá desde o día 1 ao 12 de setembro, ambos incluídos.
2. Para os efectos do procedemento de adxudicación e matriculación nas ensinanzas de formación profesional do citado curso académico, entenderase por período ordinario o comprendido entre o 17 de xuño e o 31 de xullo.
O período extraordinario abranguerá desde o 1 de setembro ata o 31 de outubro.
3. A documentación que se debe presentar será a establecida no artigo 12º da devandita orde para ciclos formativos polo réxime ordinario, e no artigo 13º para módulos profesionais polo réxime para as persoas adultas.
Segundo.-Procedemento de admisión e matrícula no período ordinario polo réxime ordinario.
1. As secretarías dos centros, ademais de recolleren as solicitudes para a admisión a ciclos formativos de graos medio e superior, cargarán os datos de inscrición na aplicación informática Ciclosweb, facilitada pola Dirección Xeral de Formación Profesional e Ensinanzas Especiais.
A formalización dos datos na aplicación informática realizarase desde o 17 de xuño ata as 14.00 horas do día 3 de xullo.
2. Os centros que reciban solicitudes de alumnado que acceda con titulacións obtidas fóra do territorio do Estado español deben formalizar os datos na aplicación informática, agás a puntuación outorgada polo expediente académico, que corresponde á Subdirección Xeral de Formación Profesional. Segundo se vaian recibindo estas solicitudes, enviarase á Dirección Xeral de Formación Profesional e Ensinanzas Especiais, polo trámite de urxencia, copia cotexada delas e da documentación xustificativa dos requisitos académicos referidos no artigo 12 da Orde do 5 de xuño de 2007. O prazo para a súa recepción na Dirección Xeral de Formación Profesional e Ensinanzas Especiais finalizará o día 3 de xullo ás 14.00 horas.
3. Nos centros que reciban solicitudes de alumnado que acredite algún tipo de discapacidade, o xefe ou xefa do departamento de orientación realizará un ditame de escolarización para o que contará, se for necesario, coa axuda do equipo de orientación específico da provincia correspondente. Neste ditame incluirase a proposta razoada de escolarización en función das necesidades do alumno ou alumna e das características e posibilidades do centro.
O centro enviará polo trámite de urxencia á Dirección Xeral de Formación Profesional e Ensinanzas Especiais, a solicitude do alumno ou alumna, o ditame e a documentación a que fai referencia a alínea e) do artigo 12º da orde do 5 de xuño do 2007. .
A comisión autonómica de escolarización, á vista desta documentación, valorará as limitacións para poder cursar con aproveitamento as ensinanzas, co obxecto de garantir a eficacia da formación e do posterior exercicio das competencias profesionais inherentes ao título.
O prazo para a súa recepción na Dirección Xeral de Formación Profesional e Ensinanzas Especiais finalizará o día 3 de xullo ás 14.00 horas.
A comisión autonómica de escolarización emitirá ditame provisorio de escolarización o día 9 de xullo, que se fará público no taboleiro de anuncios dos centros e na páxina web
http://www.edu.xunta.es/fp.
Publicado o ditame provisorio de escolarización, pódese presentar reclamación ante o presidente ou a presidenta da comisión autonómica de escolarización nos días 10 e 11 de xullo. O ditame definitivo de escolarización emitirase o día 16 de xullo, e farase público no taboleiro de anuncios dos centros e na páxina web
http://www.edu.xunta.es/fp.
4. Os centros farán pública o día 4 de xullo a relación provisoria de persoas solicitantes no taboleiro de anuncios, ordenada alfabeticamente, con indicación da puntuación conseguida e das opcións de preferencia, que deberá aprobar o consello escolar.
Esta publicación realizarase, así mesmo, na páxina web da Consellería de Educación e Ordenación Universitaria
http://www.edu.xunta.es/fp.
Establécese un prazo de reclamacións ata o día 11 de xullo ás 14.00 horas.
5. As persoas solicitantes de admisión a ciclos formativos para os cales se require a superación dunha proba física serán informadas no centro onde presenten a solicitude, no momento da inscrición, da data, o lugar e a hora en que se vaia celebrar a proba. O resultado desta proba exporase antes do 11 de xullo no taboleiro de anuncios do centro.
6. Unha vez resoltas as reclamacións presentadas ante o presidente ou a presidenta do consello escolar, ou do consello social no caso dos centros integrados de formación profesional, os centros terán de prazo ata o día 15 de xullo ás 14.00 horas para cargaren os datos coas modificacións que houber na aplicación informática. Esta listaxe definitiva exporase o día 16 de xullo no taboleiro de anuncios dos centros e na páxina web
http://www.edu.xunta.es/fp.
7. O día 21 de xullo publicarase no taboleiro de anuncios dos centros educativos e na páxina web
http://www.edu.xunta.es/ fp a primeira relación ordinaria de persoas admitidas en cada ciclo formativo de grao medio ou superior
, onde aparecerán as persoas solicitantes por orde decrecente de puntuación. Estas relacións elaboraranse a través da aplicación informática de xestión facilitada pola Dirección Xeral de Formación Profesional e Ensinanzas Especiais, e deberaas aprobar en cada centro o consello escolar.
8. No prazo abranguido desde o día 21 ao día 24 de xullo deberase matricular ou ben renunciar o alumnado admitido en cada ciclo no centro en que fose adxudicado, segundo os anexos VII e VIII da Orde do 5 de xuño de 2007. O feito de renunciar á adxudicación dunha praza é condición indispensable para quedar en lista de espera das opcións de maior preferencia. As persoas solicitantes admitidas que non se matriculen e non presenten renuncia no prazo indicado perderán o dereito á súa praza e, nese caso, procederase á súa escolarización ao final do proceso, se houber vacantes.
Os centros teñen de prazo ata as 14.00 horas do día 24 de xullo para cargaren os datos na aplicación informática.
9. O día 29 de xullo a comisión autonómica de escolarización publicará a segunda relación ordinaria de persoas admitidas en cada ciclo formativo de grao medio ou superior, onde han aparecer as persoas solicitantes por orde decrecente de puntuación.
Esta relación deberá contar en cada centro coa aprobación do consello escolar ou consello social correspondente.
10. No prazo abranguido desde o día 29 ao día 31 de xullo deberase matricular ou ben renunciar o alumnado admitido en cada ciclo no centro en que fose adxudicado, segundo os anexos VII e VIII da Orde do 5 de xuño de 2007. O feito de renunciar á adxudicación dunha praza é condición indispensable para quedar en lista de espera das opcións de maior preferencia. As persoas solicitantes admitidas que non se matriculen e non presenten renuncia no prazo indicado perderán o dereito á súa praza e, nese caso, procederase á súa escolarización ao final do proceso, se houber vacantes.
Os centros teñen de prazo ata as 14.00 horas do día 31 de xullo para cargaren os datos na aplicación informática.
11. Se despois de cada unha das adxudicacións a que se fai referencia nos números 7 e 9 anteriores existiren prazas vacantes e non houber lista de espera, liberaranse as prazas do ciclo formativo ata o 31 de xullo para aquel alumnado que acredite o cumprimento dos requisitos académicos de acceso. Os centros efectuarán a matrícula por estrita orde de chegada das solicitudes.
A relación dos ciclos formativos coa condición de liberados e o número de prazas dispoñibles en cada un deles poderase consultar en todo momento na páxina web
http://www.edu.xunta.es/fp.
12. No procedemento de admisión ao segundo curso, os órganos competentes serán os establecidos no artigo 14º da Orde do 5 de xuño de 2007.
13. No caso do alumnado que deba formalizar a matrícula no segundo curso por ter pendente de superación unicamente o módulo de formación en centros de traballo, entenderase a presentación da solicitude como formalización de matrícula, para os efectos de tramitación dos correspondentes convenios para o desenvolvemento dese módulo.
14. A comisión autonómica de escolarización poderá realizar a acumulación de prazas de acceso mediante proba e por acceso directo a partir da primeira adxudicación do mes de xullo.
Terceiro.-Procedemento de admisión e matrícula no período extraordinario polo réxime ordinario.
1. Os centros que reciban solicitudes de alumnado que acceda con titulacións obtidas fóra do territorio do Estado español procederán segundo se establece no número 2 da disposición segunda desta resolución. O prazo para a recepción das solicitudes na Subdirección Xeral de Formación Profesional para proceder á baremación dos expedientes finalizará o día 12 de setembro ás 14.00 horas.
2. Os centros que reciban solicitudes de alumnado con necesidades educativas especiais ou que acrediten algún tipo de discapacidade procederán segundo se establece no número 3 da disposición segunda desta resolución.
O prazo para a súa recepción na Dirección Xeral de Formación Profesional e Ensinanzas Especiais finalizará o día 12 de setembro ás 14.00 horas.
A comisión autonómica de escolarización emitirá ditame provisorio de escolarización o día 15 de setembro, que se fará público no taboleiro de anuncios dos centros e na páxina web
http://www.edu.xunta.es/fp.
Publicado o ditame provisorio de escolarización, pódese presentar reclamación ante o presidente ou a presidenta da comisión autonómica de escolarización nos días 16 e 17 de setembro. O ditame definitivo de escolarización emitirase o día 18 de setembro e farase público no taboleiro de anuncios dos centros e na páxina web
http://www.edu.xunta.es/fp.
3. O día 16 de setembro os centros farán pública a relación provisoria de solicitantes. Establécese un prazo de reclamacións contra as puntuacións ata o día 18 ás 14.00 horas.
Unha vez resoltas as reclamacións presentadas ante o consello escolar ou consello social correspondente, os centros teñen de prazo ata o día 18 de setembro ás 15.00 horas para cargaren na aplicación informática os datos coas modificacións xurdidas das reclamacións.
O día 19 de setembro farase pública nos taboleiros de anuncios dos centros e na páxina web
http://www.edu.xunta.es/fp
a listaxe definitiva de solicitantes.
O día 22 de setembro farase pública nos taboleiros de anuncios dos centros e na páxina web
http://www.edu.xunta.es/fp
a primeira relación extraordinaria de persoas admitidas en cada ciclo formativo de grao medio ou superior por orde decrecente de puntuación.
No prazo comprendido entre o día 22 e o día 24 de setembro ata as 14.00 horas, deberase matricular ou ben renunciar o alumnado admitido en cada ciclo no centro en que fose adxudicado, segundo os anexos VII e VIII da Orde do 5 de xuño de 2007. O feito de renunciar á adxudicación dunha praza é condición indispensable para quedar en lista de espera das opcións de maior preferencia. As persoas solicitantes admitidas que non se matriculen e non presenten renuncia no prazo indicado perderán o dereito á súa praza e, nese caso, procederase á súa escolarización ao final do proceso, se houber vacantes.
4. No mes de setembro elaboraranse sucesivas relacións de alumnado en cada ciclo formativo de graos medio e superior, nas cales se adxudicarán as prazas non cubertas polas persoas admitidas na fase anterior, coas persoas solicitantes en orde decrecente de puntuación. Estas relacións elaboraranse a través da aplicación informática de xestión facilitada pola Dirección Xeral de Formación Profesional e Ensinanzas Especiais e deberanas aprobar a comisión autonómica de escolarización e, en cada centro, o consello escolar ou consello social correspondente. O calendario para a publicación destas novas relacións de persoas admitidas, cos correspondentes prazos de matrícula, é o seguinte:
Ver referencia pdf "11300D004P038.PDF"
5. A comisión autonómica de escolarización poderá realizar a acumulación de prazas de acceso mediante proba e por acceso directo a partir da primeira adxudicación do mes de setembro.
6. Se, unha vez finalizado o prazo de presentación de solicitudes ou despois de cada unha das adxudicacións a que se fai referencia no número 4, existiren prazas vacantes e non houber lista de espera, liberaranse as prazas do correspondente ciclo formativo para o alumnado que acredite o cumprimento dos requisitos académicos de acceso. Os centros efectuarán a matrícula por estrita orde de chegada das solicitudes.
A relación dos ciclos formativos coa condición de liberados e o número de prazas dispoñibles en cada un deles poderase consultar en todo momento na páxina web
http://www.edu.xunta.es/fp.
7. O proceso de matriculación rematará o día 31 de outubro. A partir desta data, non se producirá ningunha matriculación sen autorización expresa da Dirección Xeral de Formación Profesional e Ensinanzas Especiais.
Cuarto.-Procedemento de admisión e matrícula polo réxime para as persoas adultas nos períodos ordinario e extraordinario.
1. Os prazos de presentación de solicitudes serán os mesmos que os establecidos na disposición primeira desta resolución.
2. No caso do alumnado que acredite algún tipo de discapacidade ou do alumnado con titulacións obtidas fóra do territorio do Estado español, procederase de acordo co establecido nos números 2 e 3 da disposición segunda desta resolución, ou 1 e 2 da disposición terceira desta resolución.
3. As datas de publicación das relacións proviorias do alumnado solicitante, os correspondentes prazos de reclamacións, as datas de publicación das relacións definitivas, as datas de publicación das relacións de persoas solicitantes adxudicadas, así como os prazos de matriculación, serán os mesmos que os establecidos para o réxime ordinario nas disposicións segunda e terceira desta resolución.
4. No caso do alumnado que teña pendente de superación unicamente o módulo de formación en centros de traballo, entenderase a presentación da solicitude como formalización de matrícula, para os efectos de tramitación dos correspondentes convenios para o desenvolvemento do dito módulo.
II. Admisión a programas de cualificación profesional inicial.
Quinto.-Prazo de presentación de solicitudes de admisión e documentación.
1. O prazo de presentación de solicitudes para cursar un programa de cualificación profesional inicial será o abranguido entre o 1 e o 10 de setembro, ambos os dous incluídos.
2. A documentación que debe presentar o alumnado na secretaría do centro que oferte o programa é a establecida no artigo 13º da Orde do 13 de maio de 2008, pola que se regulan os programas de cualificación profesional inicial na Comunidade Autónoma de Galicia.
Sexto.-Procedemento de admisión e matrícula.
1. O procedemento de adxudicación de prazas é o establecido no artigo 14º da citada Orde do 13 de maio de 2008.
2. O Consello Escolar de cada centro fará pública a listaxe de alumnos e alumnas admitidos en cada un dos programas ofertados o día 12 de setembro.
3. O prazo de matriculación para o alumnado adxudicado no programa solicitado será do 15 ao 17 de setembro, ambos incluídos.
Disposición adicional
Primeira.-Erros no número do documento de identificación.
Se se detectaren erros na aplicación informática no número do documento de identificación (DNI, NIE, pasaporte ou documento de identidade da Unión Europea), poderase solicitar a súa corrección en calquera momento a través dunha reclamación, segundo o modelo de solicitude dispoñible no anexo I desta resolución e na páxina web
http://www.edu.xunta.es/fp.
A esta solicitude deberáselle achegar unha fotocopia do documento de identificación e deberá estar asinada polo director ou a directora do centro, quen enviará por vía de urxencia a reclamación orixinal presentada na secretaría do centro á Subdirección Xeral de Formación Profesional. Non cumprirá que o centro realice trámite adicional ningún coa aplicación informática.
Segunda.-Número mínimo de solicitudes de matrícula.
De acordo co artigo 19.4º da Orde do 5 de xuño de 2007, a formalización da matrícula nos centros sostidos con fondos públicos dependentes da Consellería de Educación e Ordenación Universitaria quedará condicionada a que estea cargado na aplicación informática antes das 12.00 horas do 15 de setembro un número mínimo de oito solicitudes de matrícula admitidas por cada centro educativo nas cidades da Coruña, Ferrol, Lugo, Ourense, Pontevedra, Santiago de Compostela e Vigo, e de seis solicitudes en cada centro do resto de Galicia, para cada un dos ciclos formativos de grao medio ou superior. No réxime para as persoas adultas deberá existir un número mínimo de cinco solicitudes de matrícula na mesma data.
Terceira.-Modalidades de bacharelato preferentes e materias vinculadas para cada ciclo formativo de grao superior.
No caso do acceso a ciclos formativos de grao superior, a relación de modalidades de bacharelato preferentes e materias vinculadas será a que se recolle no anexo II desta resolución.
Cuarta.-Comunicación a través de mensaxes a teléfonos móbiles.
A persoa solicitante que indique un número de teléfono móbil na solicitude de admisión ao primeiro curso de ciclos formativos polo réxime ordinario recibirá unha comunicación vía SMS en que se lle indicará o centro e o ciclo adxudicados, e o prazo en que deberá formalizar a matrícula correspondente. Esta comunicación terá carácter simplemente informativo e non substituirá a notificación oficial no xeito establecido nesta resolución.
Disposición transitoria
Primeira.-Aplicación informática Xade.
Para os efectos de formalización dunha nova matrícula na aplicación informática Xade do alumnado afectado pola disposición transitoria segunda da Orde do 23 de abril de 2007, pola que se regulan o desenvolvemento dos ciclos formativos de formación profesional, en réxime ordinario e para as persoas adultas, e as probas libres para a obtención dos títulos de técnico y técnico superior, entenderase por compatibilidade o incompatibilidade horaria o cumprimento ou non dos requisitos de promoción ao segundo curso.
Segunda.-Matriculación no réxime ordinario do alumnado afectado pola implantación dos novos títulos de formación profesional ao abeiro da Lei orgánica 2/2006, do 3 de maio, de educación.
1. O alumnado que formalizase a súa primeira matrícula no primeiro curso no ano académico 2007-2008 e non cumpra os criterios de promoción ao segundo curso e se vexa afectado pola implantación das novas ensinanzas establecidas nos reais decretos 1394/2007, do 29 de outubro, polo que se establece o título de técnico superior en educación infantil, 1396/2007, do 29 de outubro, polo que se establece o título de técnico en cociña e gastronomía, 1398/2007, do 29 do outubro, polo que se establece o título de técnico en mecanizado, 1395/2007, do 29 de outubro, polo que se establece o título de técnico superior en laboratorio de análise e de control de calidade, 1399/2007, do 29 de outubro, polo que se establece o título de técnico en panadaría, repostaría e confeitaría, deberá matricularse como alumno de primeiro curso das novas ensinanzas, para o cal se aplicará o réxime de validacións establecido no anexo IV do Real decreto polo que se establece o título correspondente.
2. Para os efectos de formalización dunha nova matrícula do alumnado afectado pola disposición transitoria segunda da citada Orde do 23 de abril de 2007 e pola implantación das novas ensinanzas establecidas ao abeiro da Lei orgánica 2/2006, do 3 de maio, de educación, a que se fai referencia no número anterior, terase en conta o seguinte:
a) No caso de que non cumpra os criterios de promoción ao segundo curso, deberá matricularse como alumno de primeiro curso das novas ensinanzas, para o cal se aplicará o réxime de validacións establecido no anexo IV do Real decreto polo que se establece o título correspondente.
b) No caso de que cumpra os criterios de promoción ao segundo curso, deberá formalizar a matrícula no segundo curso das ensinanzas do título correspondente establecido pola Lei orgánica 1/1990, do 3 de outubro, de ordenación xeral do sistema educativo, con independencia de que os módulos pendentes sexan de 1º e/ou 2º curso.
Terceira.-Matriculación no réxime para as persoas adultas do alumnado afectado pola implantación dos novos títulos de formación profesional ao abeiro da Lei orgánica 2/2006, do 3 de maio, de educación.
O alumnado con módulos superados do título correspondente establecido pola Lei orgánica 1/1990, do 3 de outubro, de ordenación xeral do sistema educativo, que se vexa afectado pola implantación das novas ensinanzas establecidas ao abeiro da Lei orgánica 2/2006, do 3 de maio, de educación, ás cales fai referencia no punto primeiro da disposición transitoria segunda desta resolución, e desexe continuar os seus estudos polo réxime para as persoas adultas, deberá matricularse nas novas ensinanzas con aplicación do réxime de validacións establecido no anexo IV do real decreto polo que se establece o título correspondente.
Disposición derradeira
Esta resolución entrará en vigor o mesmo día da súa publicación no Diario Oficial de Galicia e será de aplicación para o curso 2008-2009.
Santiago de Compostela, 3 de xuño de 2008.
Antonio Vázquez Vázquez
Director xeral de Formación Profesional
e Ensinanzas Especiais
Ver referencia pdf "11300D004P038.PDF"